Saku Suurhallis toimunud Eesti - Soome sõpruskohtumise võitis lisaajal Soome korvpallikoondis seisuga 76:69. Selle mänguga tegid eestlased algust suvise mängutsükliga.
Eesti koondise resultatiivseim mängija oli 15 punktiga ja nelja lauapalliga Rain Veideman. Omalt poolt lisas 13 punkti ja neli lauapalli Martin Paasoja ning 11 punkti, kuus lauapalli ja kolm resultatiivset söötu Kristian Kullamäe. Soome parim oli 12 punkti visanud ja seitse lauapalli võtnud Shawn Huff.
Esimene veerandaeg algas üsna tasavägiselt, kuid siis suurendas Eesti koondis edu vahepeal suisa kuuele punktile. Teisele veerandajale mindi vastu seisuga 17:14. Teise neljandiku alguses viskas Soome eest sisse kolmepunktiviske Kanervo, mis viigistas seisu 17:17-le. Teise poolaja keskel oli Eesti taas edu kasvatanud seitsmele punktile, millega soomlased ei tahtnud leppida. Eesti koondis läks teisele poolajale siiski vastu ühepunktilise eduga, 38:37.
Kolmandal neljandikul eestlased Soomele sõnaõigust anda ei tahtnud. Nii kasvatati edu esimese viie minutiga taas kaheksa punktini, 45:37. Seejärel soomlased kosusid veidi, ent viimasele veerandile mindi siiski 52:43 Eesti eduseisuga.
Järgmise kuue minutiga viigistas Soome Eestiga skoori seisule 59:59. 28 sekundit enne lõpuvile võttis Eesti veel täispika timeouti. Kuus sekundit enne mängu lõppu, mil seis oli 63:61 Eesti kasuks, teenis Jantunen kaks vabaviset, millega ta mõlemal korral eksis. Seejärel viskas Soome poolt viigiskoori Madsen. Eesti võttis küll kolm sekundit enne neljanda veerandaja lõppu timeouti, ent mäng läks siiski lisaajale, kus Soome rebis kohe ette. Eestil õnnestus küll seis viigistada seisule 65:65, kuid soomlaste lõpuspurt oli tugevam ja nii leppis Eesti koondis 76:69 kaotusega.
Teine maavõistlus Eesti ja Soome vahel toimub esmaspäeval. Nende mängudega valmistub Eesti koondis MM-valikmängudeks, mis peetakse 19. juunil võõrsil Suurbritanniaga ja 2. juulil kodus Kreeka vastu.
Toimetaja: Liisi Rist